Иркаев, Николай Лазаревич

**Никул Эркай** (, 1906 панжиковонь 22 чи  - 1978 аштемковонь 15 чи) — эрзянь кельсэ сёрмадей, валморозей, драматург, ютавтыця. Эрзя. 

Чачсь 1906 панжиковонь 22 чистэ Курилова эрзянь велесэ неень Рамаданбуесэ  сокиця-видицянь семиясо. Теске прядсь колмо классо школанть. 1927 иестэ прядызе Пензань партиянь школанть, 1930 иестэ Весесоюзлнь коммунистэнь куляньсёрмадеень институтонть. 1933 иестэ важодсь Мордовиянь шкинемань НИИ-сэ.

Литературасо шкинемазо ушодовсь XX пингень 20-сь иетнестэ. Васенце валморонь пурнавксозо «Модась окстомсь» лись 1932 иестэ Саран ошсо, мейле «Корёнтнэ наксадсть»  ёвтнемань пурнавкс. 1934 иестэ важодсь «Якстере теште», «Эрзянь коммуна», «Советский артист», «Полярная кочегарка» кулялопатнесэ ды «Сурань толт» ковставкссо. Теке жо иестэнть ульнесь примазь СССР-нь Сёрмадеень Вейсэндявксов. 

1936 иестэ  ульнесь нолдазь «Моро Ратордо» поэмась. 30-це иетнестэ «Не рой другому яму» пьесат, ёвкст ды пакшанень ёвтнемат. Валморот ды поэмат ойнань шканть совасть «Кочказь лирика» пурнавксонтень (1945). 

Ойнадонть мейле сёрмадовксонзо Н.Эркаень ульнесть ломаньде ды мирэнь эйстэ: «Стихт ды поэмат» (1952), «Тундонь сад» (1959), «Теплынь» (1965). не иетнестэ сон сёрмалесь «Литературная жизнь», «Литературная газета», «Литературная Россия», «Дружба народов» ды лия., куншкань кулялопатнень ды ковставкстнень марто. 

Ульнесь «Сятко»/«Сурань толт» ковставксонть-журналонть прявтокс: 01.1956 ― 04.1958 эли (04.1956 ― 01.1959).

Никул Эркаень повестензэ: «Алёшка» (1959), «Берёзовая вода» (1963), «Новая родня» (1966), «Митяевы мечтания» (1975), «Шураган» (1980). Повестесь «Алёшка» ульнесь публикувазь «Костер» пакшань ковставксо, ульнесь ютавтозь ламо СССР-нь раськетнень кельтнес. 

Эркай ютавтнесь эрзянь кельс ламо сёрмадовкст: Н. Гоголень, А. Пушкинэнь, М. Горькоень, Т. Шевченконь, П. Павленконь, М. Джалилянь, Р. Тагорань, Д. Байрононь, В. Маяковскоень, И. Крыловонь, Л. Украинкань ды лиянь. 

Пек ламо сёрмадовксонзо, ледстнеманзо ульнесь публиковазь «Родники души» пурнавкссо, кона нолдазь ульнесь куломанзо мейле 1981 иестэ.

Никул Эркай - заслуженной Мордовиянь валморозей (1960), заслуженной сёрмадей МАССР (1966), МАССР-нь Государственной премиянь лауреат (1975). 1934 иестэ ульнесь примазь СССР-нь Сёрмадеень Вейсэндявксов, СССР-нь Верховной Советэнь депутат (1970).

Кулось  1978 иень аштемковонь 15 чистэ. Калмазь Саран ошсо.

1986 иестэ Никул Эркаень 80-иень чачома чистензэ Саран ошсо сонзэ лемсэ ульнесь лемдязь куро Светотехника микробуесэ, куро Ромоданово посёлкасо. 2005 иень ожоковонь 21 чистэ Ромадановань куншканьбуень ловнома кудонть икеле ульнесь панжозь валморрзеенть пельскеврунгозо (бюст), ды ловномакудоньте максть Никула Эркаень лем.

## Библиография
* «Модась одксталесь» валморонь пурнавкс (1932).  
* «Корёнтнэ наксадсть» ёвтнемань пурнавкс (1932).  
* «Моро Ратордо» поэма (1936)
* «Кочказь лирика» валморот ды поэмань ойнань иень (1945)
* «Стихт ды поэмат»  пурнавкст (1945)
* «Тундань сад» пурнавкс (1959)
*  «Теплынь» пурнавкс (1965)
* «Алешка» повесть (1962)
*  «Березовая вода» повесть (1963)
* «Новая родня» повесть (1966)
* «Митяевы мечтания»  повесть (1975)
* «Шураган»  повесть (1980)
* «Родники души» (1981)